Rosenborg - Sarpsborg 08 2-0

Se sammendrag fra kampen i videovinduet øverst på siden!

Rosenborg levde opp til favorittstempelet og feide Sarpsborg 08 av banen i cupfinalen søndag. Etter en litt nervøs start kom RBK-maskineriet i full gang.

Trønderne vant 2-0 etter scoringer av Pål André Helland og Mike Jensen. Dermed ble to av Rosenborgs viktigste spillere denne sesongen avgjørende i finalen.

– Fantastisk følelse

Seieren kronet det som har vært en fantastisk sesong for trønderne. Det er tolv år siden sist RBK vant cupen. Da vant de også «The Double», og det betyr at trener Kåre Ingebrigtsen klarte det kun Nils Arne Eggen og Åge Hareide har klart før ham. Nemlig å vinne både serie og cup i samme sesong. På pressekonferansen var det en strålende fornøyd Kåre Ingebrigtsen.

– Det er en fantastisk følelse. Når du kommer utpå her før kampen og det er cupfinale, så fikk jeg sugd litt på den atmosfæren og det å få være med på en cupfinale. Det er en fantastisk følelse å være delaktig i det. Når du vinner så blir det et minne for livet, forklarte Ingebrigtsen til TV 2.

– Det sa jeg til guttene, at denne kampen vil de huske for resten av livet. Det handler om å gjøre det til et godt minne. Jeg har spilt cupfinale selv og husker godt tapet for Godset i 91. Det svir. Dette minnet lever de lenge på nå og det tar de med seg, fortsatte RBK-sjefen.

– Rosenborg var best

Sarpsborg 08-trener Geir Bakke var naturlig nok skuffet etter tapet, men erkjente at RBK rett og slett er et bedre lag.

– Vi taper for et bedre lag. Rosenborg var best. Vi gjorde det vi kunne. Jeg har ikke noe å utsette på innsatsen til spillerne og ingenting å utsette på forberedelsene deres. Hvordan de har håndtert det å spille foran 25 000 tilskuere. Det er ikke noe å si på den biten der. Rosenborg var bedre enn oss, sier Bakke til TV 2.

Sarpsborg-spiller Amin Askar var veldig skuffet etter finalen. Spesielt etter starten på kampen.

– Jævlig skuffa, spesielt når vi føler vi kunne fått mer ut av kampen enn det vi gjorde, sier Askar til TV 2.

– En vill følelse

Rosenborg var storfavoritter før kampen mot Sarpsborg 08, men sarpingene viste i innledningen av kampen at de kunne gi RBK kamp om pokalen. Bojan Zajic hadde to fine muligheter tidlig i kampen, men Rosenborg fikk ryddet opp uten at det ble scoring.

– Kunne fort ha straffet dem med den starten vi fikk, og da er det skuffende at vi ikke utnytter den muligheten. Når Rosenborg får sin første er de best derifra og ut. De vinner til slutt fortjent, sa Sarpsborgs Ole Heieren Hansen til TV 2 etter kampen.

Trønderne kom etterhvert mer med i kampen og i det 22. minutt tok RBK ledelsen. Yann-Erik de Lanlay slo ballen inn fra høyre. Foran mål stod Pål André Helland og utnyttet Sarpsborg-forsvarets somling. Vingen banket til og hamret ballen i mål. En flott scoring.

Det kunne virke som om nervene til trønderne roet seg for hvittrøyene slapp seg mer løs etter ledermålet. Alexander Søderlund fikk to sjanser til å øke ledelsen, men maktet ikke å få ballen bak Kerr i Sarpsborg-målet.

Rosenborg skulle uansett gå til pause med en komfortabel ledelse. Fem minutter før hvilen fikk trønderne corner. Eyjólfsson prøvde seg på et slags brassespark som Sarpsborgs forsvar fikk klarert rett i beina til Mike Jensen. Dansken plasserte ballen i det lengste hjørnet og doblet RBKs ledelse. En nydelig scoring av midtbanespilleren.

– En vill følelse. Det er selvfølgelig deilig, sa Mike Jensen til NRK på vei inn til pause.

Tverrligger-treff

Etter pause var Jonas Svensson nær ved å sette inn dagens tredje scoring for RBK seks minutter ut i omgangen. Hellands frekke tunnelpasning fant Svensson som hamret ballen i tverrliggeren. En enorm sjanse.

Tempoet falt betraktelig utover i omgangen og det så ut til at Rosenborg var fornøyd med kamputviklingen. Sarpsborg maktet heller ikke å skape de store sjansene for å få en redusering og skape ny spenning i kampen.

Sarpsborg 08 klarte å få til en liten sluttspurt og fikk en fin mulighet elleve minutter før slutt, men Martin Wiig fikk ikke dyttet ballen over målstreken.

Rett før full tid fikk Alexander Søderlund en enorm mulighet til å score, men lobben over Kerr gikk i tverrliggeren og stusset over mål. Dermed endte det med en komfortabel 2-0 seier til Rosenborg.

Slik startet lagene:

Rosenborg: A. Hansen, J. Svensson, H. Eyjólfsson, J. Skjelvik, M. Dorsin, M. Jensen, O. Selnæs, F. Midtsjø, P. Helland, A. Søderlund, Y. de Lanlay.

Sarpsborg 08: D. Kerr, C. Kronberg, K. Berge, O. Hansen, M. Jensen, K. Tokstad, S. Ernemann, B. Zajic, A. Askar, M. Wiig, P. Mortensen.